recursal/SuperWikiNEXT-32B huggingface dataset:
**சுகர்ணோ** (*Sukarno*, சூன் 6, 1901 – சூன் 21, 1970), இந்தோனேசியாவின் முதல் குடியரசுத் தலைவராகப் பொறுப்பாற்றியவராவார்.

நெதர்லாந்திடமிருந்து தமது நாடு விடுதலை பெற நடைபெற்ற போராட்டத்தின் தலைவராக சுகர்ணோ விளங்கினார். 1945 முதல் 1967 வரை இந்தோனேசியாவின் முதல் குடியரசுத் தலைவராக பொறுப்பிலிருந்தார். டச்சு குடியேற்றவாதக் காலத்தில் தேசிய இயக்கத்தில் முதன்மைத் தலைவராக விளங்கினார். நெதர்லாந்தின் ஆட்சியில் பத்தாண்டுகளுக்கும் மேலாகச் சிறையில் அடைக்கப்பட்டிருந்தார்; சப்பானியப் படைகளின் ஆக்கிரமிப்பின்போதுதான் விடுதலையானார். சப்பானியப் போருக்கு மக்களின் ஆதரவைப் பெற சுகர்ணோவும் அவரது கூட்டாளிகளும் ஒருங்கிணைந்து செயல்பட்டனர். சப்பானின் தோல்விக்குப் பிறகு சுகர்ணோவும் மொகமது அத்தாவும் ஆகத்து 17, 1945இல் இந்தோனேசியா விடுதலை பெற்றதாக அறிவித்தனர்; சுகர்ணோ முதல் அரசுத்தலைவராக நியமிக்கப்பட்டார். நெதர்லாந்து மீண்டும் குடிமைப்படுத்த வெளியுறவுகள் மூலமும் படைத்துறை மூலமும் எடுத்த முயற்சிகளை முறியடிப்பதில் சுகர்ணோ முன்னணி வகித்தார். 1949இல் டச்சு அரசு இந்தோனேசியாவின் விடுதலையை ஏற்றுக்கொண்டது.

குழப்பமான நாடாளுமன்ற முறைக் காலத்திற்குப் பிறகு 1957இல் சுகர்ணோ "வழிகாட்டுதல்படியான மக்களாட்சி" என்ற தன்னிச்சையான ஆட்சியை நிறுவினார். இதனால் பல்வகைமை மிக்க நாட்டைப் பிரிக்கவும் கவிழ்க்கவும் முயன்ற எதிர்ப்புகளை அடக்கினார். 1960களில் இந்தோனேசியாவை இடதுசாரிக் கொள்கைகளுக்கு முன் நடத்தினார்; படைத்துறை, இசுலாமியவாதிகளுக்கு எதிராக இந்தோனேசிய பொதுவுடமைக் கட்சிக்கு ஆதரவும் பாதுகாப்பும் அளித்தார். மிகவும் ஆதிக்கவாதத்திற்கு எதிராக முற்போக்கான வெளியுறவுக் கொள்கைகளை அமலாக்கினார்; சோவியத் ஒன்றியத்திடமிருந்தும் சீன மக்கள் குடியரசிடமிருந்தும் நிதி உதவி பெற்றார். 1965இல் நடந்த செப்டம்பர் 30 இயக்கத்தின் பின்னணியில் இந்தோனேசிய பொதுவுடமைக் கட்சி கலைக்கப்பட்டது; சுகர்ணோ விலக்கப்பட்டு அவரது படைத்துறை தளபதியான சுகார்த்தோ பதவி ஏற்றார். தமது மரணம் வரை சுகர்ணோ வீட்டுச் சிறையில் வைக்கப்பட்டிருந்தார்.

மேற்சான்றுகள்
-------------

1. ↑  Nadhirianto, Averio. "Menelusuri Jejak Rumah Kelahiran Bung Karno (Indonesian Language)". *Yahoo*. Archived from the original on 13 ஜூன் 2011.. பார்த்த நாள்: 12 June 2011.
2. ↑  Nadhirianto, Averio. "Gadjah Mada University Antrophologist: "Sukarno Was Born In Surabaya"". *Tribun News*.. பார்த்த நாள்: 12 June 2011.
3. ↑  Biografi Presiden பரணிடப்பட்டது 2013-09-21 at the வந்தவழி இயந்திரம் Perpustakaan Nasional Republik Indonesia
மஞ்சள் நிறப் படிவரை தாள் சுருள்.
**படிவரை தாள்** (tracing paper) என்பது ஒரு வகை ஒளிகசியவிடும் தாள் ஆகும். இது, நல்ல தரமான தாள்களைச் சல்பூரிக் அமிலத்தில் சில செக்கன்கள் அமிழ்த்தி எடுப்பதன் மூலம் செய்யப்படுகிறது. அமிலம், தாளில் உள்ள செலுலோசின் ஒரு பகுதியை, ஊன்பசை இயல்பும் ஊடுசெல்லவிடாத் தன்மையும் கொண்ட அமிலோயிட் வடிவத்துக்கு மாற்றுகிறது. இத்தாளை நன்றாகக் கழுவி உலர்த்திய பின்னர் உண்டாகும் தாள் முன்னைய தாளிலும் வலிமை கொண்டதாக இருக்கும். படிவரை தாள்கள், எண்ணெயால் பாதிக்கப்படுவதில்லை என்பதோடு, பெருமளவுக்கு நீர், வளிமம் போன்றவற்றை உட்புகவிடுவதும் இல்லை. 

  

இத்தாளைப் படம் அல்லது வரைபடம் ஒன்றின்மீது வைத்து வரைவதன் மூலம் படியெடுக்கப் பயன்படுவதால் இது படிவரை தாள் எனப்படுகிறது. படம் ஒன்றின்மீது படிவரை தாளை வைக்கும்போது அதனூடாகக் கீழேயுள்ள படம் ஓரளவு தெளிவாகத் தெரியுமாதலால், அவ்வாறு தெரியும் படத்தில் உள்ள கோடுகளைப் பின்பற்றிப் படிவரை தாளின்மீது வரைந்து அப்படத்தைப் படிவரைதாளில் படியெடுக்க முடிகிறது. தூய செலுலோசு இழை ஒளிகசியவிடும் தன்மை கொண்டது. இழைகளுக்கு இடையில் வளி இருப்பதனாலேயே சாதாரண தாள் ஒளி புகவிடாத் தன்மை கொண்டதாக உள்ளது.
**சுகன்யா வர்மா** (*Sukanya Verma*) இந்தியாவைச் சேர்ந்த ஒரு பத்திரிகையாளர் மற்றும் திரைப்பட விமர்சகர் ஆவார். ரெடிப்.காம் வலைத்தளத்துடன் முதன்மை திரைப்பட விமர்சகராகவும் இருந்துள்ளார். தி இந்து நாளிதழில் சிறிது காலம் எழுத்தாளராக பல பத்திகளை எழுதியுள்ளார். 2018 ஆம் ஆண்டு நிறுவப்பட்ட திரைப்பட விமர்சகர்கள் குழுவில் உறுப்பினராக உள்ளார்.

வாழ்க்கைக் குறிப்பு
-------------------

சுகன்யா வர்மா இந்தியாவின் மும்பை நகரத்தில் பிறந்தார். மும்பை புனித சேவியர் கல்லூரியில் பட்டம் பெற்றார்.

பதினேழு ஆண்டுகளாக ஒரு மூத்த திரைப்பட விமர்சகர், இசை விமர்சகர், கட்டுரையாளர், எழுத்தாளர் மற்றும் வினாடி வினா தொகுப்பாளராக ரெடிப்.காம் இணையதளத்திலும் இதன் சகோதர வெளியீடான வெளிநாட்டில் இந்தியாவிலும் பணியாற்றுகிறார்.

2014 ஆம் ஆண்டில் நடைபெற்ற 5 ஆவது இயாக்ரன் திரைப்பட விழாவில் சுகன்யா வர்மாவுக்கு சிறந்த விமர்சகர் விருது வழங்கப்பட்டது.

மேற்கோள்கள்
-----------

1. ↑  "Sukanya Verma - Rediff.com". *Rediff.com*. Rediff.com. 23 May 2020 அன்று பார்க்கப்பட்டது.
2. ↑  "Sukanya Verma - The Hindu". தி இந்து.. பார்த்த நாள்: 23 May 2020.
3. ↑  FP Staff (3 October 2018). "Anupama Chopra, Rajeev Masand, Baradwaj Rangan, Bharati Pradhan and others form Film Critics Guild". Firstpost.. பார்த்த நாள்: 23 May 2020.
4. ↑  "Film Critics Guild". *filmcriticsguild.com*. 20 April 2020 அன்று பார்க்கப்பட்டது.
5. 1 2 3  "Sukanya Verma - Film Critic". *justdial.com*. Just Dial. 23 May 2020 அன்று பார்க்கப்பட்டது.
6. ↑  Shetty, Shakti (30 September 2014). "5th Jagran Film Festival: A fitting finale". *மிட் டே*.. பார்த்த நாள்: 20 April 2020.

புற இணைப்புகள்
--------------

* Page on Rediff
* அழுகிய தக்காளிகளில் *சுகன்யா வர்மா*
**மல்லண்ணா** (*Mallana*) (பொது ஊழி15 ஆம் நூற்றாண்டு) ஒரு பிரபலமான தெலுங்குக் கவிஞரும் விஜயநகர பேரரசன் கிருஷ்ணதேவராயனின் அரசவையிலிருந்த அஷ்டதிக்கஜங்களில் ஒருவராகவும் இருந்தார்.

சுயசரிதை
--------

இவரது பிறந்த ஊர் ஆந்திராவின் இராயலசீமை என்று கருதப்படுகிறது. இவர் கிருஷ்ணதேவராயனின் இராணுவ பயணங்களில் உடன் சென்றார். இவர் தனது படைப்புகளை கொண்டவீட்டின் ஆளுநரும், விஜயநகரப் பேரரசில் சாலுவா திம்மண்ணா என்ற அமைச்சரின் மருமகனுமான நடேந்திர அப்பண்ணாவுக்கு (அப்பாஜி என்று பிரபலமாக அறியப்படுகிறார்) அர்ப்பணித்தார்.

படைப்புகள்
----------

அவந்தியின் மன்னரான இராஜசேகரரின் இராணுவ மற்றும் காதல் வெற்றிகளைப் பற்றிய "இராஜசேகர சரித்திரம்" என்பது இவரது பிரபலமான படைப்பு. சமகால கவிஞர்களைப் போலல்லாமல், இராஜசேகர வரலாற்றின் கதை முற்றிலும் மல்லண்ணாவின் மெத்தோஸின் பபாலியல் விளக்கங்களை மிகவும் நுட்பமான மற்றும் வரையறுக்கப்பட்ட முறையில் எழுதினார்.

குறிப்புகள்
-----------

* Prabandha Telugu literature
* K.A. Nilakanta Sastry, History of South India, From Prehistoric times to fall of Vijayanagar, 1955, OUP, New Delhi (Reprinted 2002) ISBN 0-19-560686-8
* Golden age of Telugu Literature
* Literary activity in Vijayanagara Empire
ஒரு தற்காலப் படுக்கையறை.
**படுக்கையறை** என்பது, வீடுகளில் அல்லது பிற வாழிடக் கட்டிடங்களில் அங்கு வாழ்வோர் அல்லது விருந்தினர் தூங்கும் நோக்கத்துக்காக வடிவமைக்கப்பட்ட ஒரு அறையைக் குறிக்கும். வளர்ந்தோரைப் பொறுத்தவரை இது பாலுறவுக்கான ஒரு இடமாகவும் பயன்படுகிறது.

தளவாடங்கள்
----------

தற்காலத்துப் படுக்கையறைகளில் ஒன்று அல்லது இரண்டு கட்டில்கள் இருக்கும். தனியாள் ஒருவருக்கான படுக்கையறையில் ஒற்றைக் கட்டிலும், இருவருக்கான, பொதுவாகக் கணவன் மனைவி இருவருக்குமான படுக்கையறையில் இரட்டைக் கட்டில் எனப்படும் பெரிய அளவான கட்டில் இருப்பது வழக்கம். குழந்தைகள், சிறுவர்களுக்கான படுக்கையறைகளில் தொட்டில்கள் அல்லது சிறிய அளவிலான கட்டில்கள் இருப்பதுண்டு. பழைய காலத்திலும், தற்காலத்தில்கூட பொருளாதார வசதிகள் குறைவாக உள்ளவர்களின் வீடுகளிலும் படுக்கையறைகளில் கட்டில்கள் இல்லாமல் இருப்பதும் உண்டு. இவ்வாறான இடங்களில் பாய்கள் படுப்பதற்குப் பயன்படுகின்றன. இத்தகைய மக்களின் வீடுகளும் சிறியவையாகவே இருப்பதால், படுப்பதற்காகத் தனியான படுக்கையறைகள் இருப்பதைவிட அறைகள் பெரும்பாலும் பல்பயன்பாட்டுக்கு உரியவையாகவே இருப்பது வழக்கம்.

வீட்டில் வாழ்பவர்களின் பொருளாதார வசதியைப் பொறுத்தும், அவர்களுடைய வாழ்க்கை முறை, தேவைகள் போன்றவற்றுக்கு ஒப்பவும் படுக்கையறைகளில் வேறு பல தளவாடங்களும் இருப்பது உண்டு. இது அறையின் அளவைப் பொறுத்தும் மாறுபடக்கூடும். உடைகள் வைப்பதற்கான அலுமாரிகள், ஒப்பனை மேசை, எழுதுவதற்கான மேசையும் நாற்காலியும், இருந்து இளைப்பாறுவதற்கான அல்லது அலவளாவுவதற்கான வசதியான இருக்கைகள் என்பனவும் படுக்கையறையில் இடம்பெறுவது உண்டு.

தனிமைத்தேவை
-----------

வீடுகளில் காணப்படும் பல்வேறு வகையான அறைகள் வேறுபட்ட தனிமைத்தேவைகளைக் கொண்டவை. வரவேற்பறை போன்ற அறைகள் குறைவான தனிமைத்தேவையைக் கொண்டவை. ஆனால், படுக்கையறைகள் வீடுகளில் உள்ள மிகக் கூடிய தனிமைத்தேவையைக் கொண்ட அறைகளாக உள்ளன.
**மினட் த சில்வா** (**Minnette de Silva** ( சிங்களம் : මිනට් ද සිල්වා  ; 1 பிப்ரவரி 1918 - 24 நவம்பர் 1998) என்பவர் இலங்கையின் நவீன கட்டடக்கலை பாணியின் முன்னோடியாகக் கருதப்படுபவரும், பன்னாட்டு அளவில் அங்கீகரிக்கப்பட்ட கட்டிடக் கலைஞர் ஆவார்.   த சில்வா இலங்கை கட்டிடக்கலை கல்வி நிறுவனத்தின் உறுப்பினராக இருந்தவர். 

இலங்கையின் முதல் பெண் கட்டிடக் கலைஞர் த சில்வா ஆவார். மேலும் 1948 ஆம் ஆண்டில் பிரித்தானியக் கட்டிடக்கலைஞர்களுக்கான அரச சங்கத்தின் கூட்டாளராக தேர்ந்தெடுக்கப்பட்ட முதல் ஆசிய பெண்ணும் இவர் ஆவார். மேலும் டி சில்வா 1947 இல் நவீன கட்டிடக்கலை சர்வதேச பேராயத்தின் ( *Congrès Internationaux d'Architecture Moderne*) முதல் ஆசிய பிரதிநிதியாகவும், மார்க் என்ற கட்டடக்கலை இதழின் நிறுவன உறுப்பினர்களில் ஒருவராகவும் இருந்தார். இவரது வாழ்க்கையின் பிற்காலத்தில், கட்டிடக்கலைக்கு இவர் செய்த பங்களிப்புக்காக SLIA தங்கப் பதக்கம் இவருக்கு வழங்கப்பட்டது, குறிப்பாக 'வெப்பமண்டல பகுதிக்கக்களில் பிராந்திய நவீனத்துவத்தை' வளர்ப்பதற்கான இவரது முன்னோடி பணிகளுக்காக இந்த பதக்கம் வழங்கப்பட்டது.

குறிப்புகள்
-----------

### மேற்கோள்கள்

1. ↑  Robson 2015.
2. ↑  Sharp 1998.
3. ↑  Pinto 2018.
**கோமெல்** (*Gomel*, (ரஷ்ய மொழி: Гомель, கோமெல், பெலருஸ் நாட்டின் முக்கிய நகரங்களில் ஒன்றாகும். இது பெலரஸ் நாட்டின் தெற்கில் உக்ரைன் நாட்டின் எல்லைப்புறத்தில் அமைந்துள்ளது. கோமெல் மாகாணத்தின் தலைநகரம் மற்றும் நகராட்சி ஆகும். 139.77 சதுர கிலோ மீட்டர் பரப்பளவு கொண்ட இந்நகரத்தின் 2015-ஆம் ஆண்டின் மக்கள் தொகை கணக்கெடுப்பின்படி, கோமெல் நகரத்தின் மக்கள் தொகை 5,26,872 ஆகும்.

வரலாறு
------

பெலாரஸ் என தற்போது அழைக்கப்படும் பகுதிகள் பெரும்பாலும் லித்துவேனியா, போலந்து, ரஷ்யப்பேரரசு போன்ற நாடுகளின் பகுதிகளாகவே வரலாற்றுக் காலங்களில் இருந்து வந்தன. இறுதியில் பெலாரஸ் 1922 இல் சோவியத் யூனியனின் ஒரு குடியரசாக (பெலாரஸ்ஸியன் சோவியத் சோசலிசக் குடியரசு) மாறியது. 27 ஆகஸ்ட் 1990 இல் தனது தன்னாட்சி உரிமையை அரசுசார்பாக அறிவித்தது. சோவியத் யூனியனின் உடைவைத் தொடர்ந்து 25 ஆகஸ்ட் 1991 பெலாரஸ் குடியரசு என்ற நாடாக தம் விடுதலையை (சுதந்திரப்) அறிவிப்பு செய்துகொண்டது. 1994 இல் இருந்து அலெக்சாண்டர் லுகாசென்கோ இந்நாட்டின் குடியரசுத் தலைவராக உள்ளார். பெலாரஸ் தற்போது அயல்நாடான ரஷ்யாவுடன் ரஷ்யா பெலாரஸ் யூனியன் (Union of Russia and Belarus)என்னும் திட்டம் தொடர்பாக பேச்சுவார்த்தை நடத்திவருகிறது. இத்திட்டத்தில் இரு நாடுகளின் பொருளாதாரங்களை இணைப்பதுடன் மற்றும் பல விடயங்களும் அடங்கும். இதன் அயல்நாடான உக்ரைனில் 1986 இல் நடந்த செர்ணோபில் விபத்தினால் ஏற்பட்ட அணுக்கசிவு விளைவுகளினால் தொடர்ந்தும் இந்நாடு பாதிப்படைந்துவருகிறது

ருசியா-உக்ரைன் போர் நிறுத்தப் பேச்சு வார்த்தை
---------------------------------------------

முதன்மைக் கட்டுரை: 2022 உக்ரைன் மீதான உருசியாவின் படையெடுப்பு
28 பிப்ரவரி 2022 அன்றுடன் ஐந்தாவது நாளாக ருசியா-உக்ரைன் போர் நடந்து கொண்டிருக்கும் வேளையில், போரை நிறுவத்துவதற்கு உருசியா மற்றும் உக்ரைன் நாட்டுப் பிரதிநிதிகள், கோமெல் நகரத்தில் 28 பிப்ரவரி 2022 அன்று கூடி பேச்சுவார்த்தை துவக்கியுள்ளனர்.

மேற்கோள்கள்
-----------

1. ↑  "Belarus - The regions of the Republic of Belarus as well as all cities and urban settlements of more than 10,000 inhabitants". City Population. 2016-01-07 அன்று பார்க்கப்பட்டது.
2. ↑  "பெலாரஸ் எல்லையில் ரஷியா-உக்ரைன் அமைதி பேச்சுவார்த்தை தொடங்கியது". 2022-02-28 அன்று மூலம் பரணிடப்பட்டது. 2022-02-28 அன்று பார்க்கப்பட்டது.
3. ↑  Amid ongoing conflict, Moscow-Kyiv officials meet near Belarus border
**குள்ள நரி (குறுநரி)** நாய்க் குடும்பத்தில் உள்ள நரி இனத்தில் ஒரு வகை ஆகும்.இவை பாலூட்டி வகையைச் சேர்ந்த ஒரு காட்டு விலங்கு. இது அனைத்துண்ணி வகையான விலங்கு. பிற விலங்குகள் தின்னாமல் விட்டுச் சென்றவற்றையும் இவை தின்னும். இவை சுமார் 60-75 செ.மீ (2-2.5 அடி) நீளம் இருக்கும், உயரம் 36 செ.மீ (1 அடி 2 அங்குலம்) இருக்கும்.

பெயர்க்காரணம்
-------------

இது நரியை விட சற்று குள்ளமாக இருப்பதால் குள்ள நரி ( குறுநரி ) என்று பெயர். தியடோர் பாசுக்கரன் தனது சோலை என்னும் வாழிடம் என்னும் நூலில் இதன் மூலப்பெயர் குழி நரி எனவும் இவை வங்கு எனப்படும் வளைகளில் வசித்ததால் குழி நரி எனப்பட்டு பின்னர் மருவி குள்ள நரி என்றாகி விட்டது என்றும் குறிப்பிடுகிறார் இந்த நரியானது சங்க இலக்கியத்தில் *கணநரி* என்று குறிக்கபட்டுள்ளது. இவை கூட்டமாக வேட்டையாடுவது 
கணநரி என்ற பெயருக்கு காரணமாக இருக்கலாம் எனப்படுகிறது.

வாழிடங்களும் வாழ்முறையும்
-------------------------

இவை ஆசியா, ஆப்பிரிக்கா, தென் ஐரோப்பா ஆகிய பகுதிகளில் வாழும்.

உசாத்துணை
---------

1. ↑  தியடோர் பாஸ்கரன் (2014). *சோலை என்னும் வாழிடம்*. பக். 20, பாலை எனும் வாழிடம்: உயிர்மை பதிப்பகம். பன்னாட்டுத் தரப்புத்தக எண்:978-93-81975-95-4.
2. ↑  மறைந்துவரும் ஊளைச் சத்தம், கட்டுரை இந்து தமிழ், 2021 ஏப்பிரல் 24
ˌ
**குளோர்டேன்** *(Chlordane)* ஓர் பூச்சிக் கொல்லியாகும். 1947 ஆம் ஆண்டு இது அறிமுகப்படுத்தப்பட்டது. கரிமக் குளோரைடான இது ஒரு தொடு நஞ்சாகச் செயல்படுகிறது. டையீல்சு ஆல்டர் வினை வழியாக இதனைத் தயாரிக்கிறார்கள். ஏராளமான பகுதிக் கூறுகளை இச்சேர்மம் கொண்டிருக்கிறது. உருளைக் கிழங்கு, கோதுமை அல்லது காய்கறிகளின் விதைகளை பதப்படுத்துவதில் குளோர்டேன் பயன்படுத்தப்படுகிறது. எறும்பு, கரையான் ஆகியவற்றிடமிருந்து மரங்களைப் பாதுகாக்கவும் இதைப் பயன்படுத்துகிறார்கள். குளோர்டேன் மட்டுமே மெதுவாகச் சிதைவடைகிறது. எனவே நீண்ட தூரத்திற்கு அதை எளிதாகப் பரவச் செய்ய இயலும். பாலூட்டிகளிலும், விலங்குகளின் உடலிலும் இது பெரும்பாலும் நரம்பு மண்டலம் மற்றும் கல்லீரல் வழியாக ஊடுறுவுகிறது. சுண்டெலிகளில் இது புற்றுநோயை உருவாக்குவதாகக் கூறப்படுகிறது. மனிதர்களிலும் புற்றுநோயை உருவாக்குவதற்கான வாய்ப்பு இருக்கிறது. குளோர்டேன் நச்சுத் தன்மை உடையது ஆகும். இதுவொரு நிலையான கரிம மாசுபடுத்தி என்று சிடாக்கோம் மாநாட்டில் பட்டியலிடப்பட்டது.

மேற்கோள்கள்
-----------

1. ↑  
Lide, David R. (1998), *Handbook of Chemistry and Physics* (87 ed.), Boca Raton, FL: CRC Press, pp. 3–100, ISBN 0-8493-0594-2
**சூரத் அனல் மின் நிலையம்** *(Surat Thermal Power Station)* இந்தியாவில் உள்ள குசராத் மாநிலத்தில் உள்ள சூரத் மாவட்டம் நானி நரோலி கிராமத்தில் நிறுவப்பட்டுள்ளது. பழுப்பு நிலக்கரியை அடிப்படை எரிபொருளாகப் பயன்படுத்தும் அனல் மின் நிலையமாக சூரத் அனல் மின் நிலையம் உள்ளது. அரசுக்குச் சொந்தமான குசராத்து தொழிற்கூட்டு மின் நிறுவனம் (GIPCL) சூரத் அனல் மின் நிலையத்தை இயக்கி வருகிறது

கொள்திறன்
---------

500 (4X125) மெகாவாட் கொள்திறன் அளவுள்ள மின்னுற்பத்தி அலகுகள் இங்கு உள்ளன.

| நிலை | அலகு எண் | நிறுவப்பட்ட கொள்திறன்(மெ.வா) | துவக்கம் | தற்போதைய நிலை |
| --- | --- | --- | --- | --- |
| 1 | 1 | 125 | 1999 நவம்பர் | செயல்படுகிறது  |
| 1 | 2 | 125 | 1999 நவம்பர் | செயல்படுகிறது |
| 2 | 3 | 125 | 2010 ஏப்ரல் | செயல்படுகிறது |
| 2 | 4 | 125 | 2010 ஏப்ரல் | செயல்படுகிறது |
|

மேற்கோள்கள்
-----------

1. ↑  "காப்பகப்படுத்தப்பட்ட நகல்". 2014-08-26 அன்று மூலம் பரணிடப்பட்டது. 2016-07-18 அன்று பார்க்கப்பட்டது.
2. ↑  "காப்பகப்படுத்தப்பட்ட நகல்". 2014-08-26 அன்று மூலம் பரணிடப்பட்டது. 2016-07-18 அன்று பார்க்கப்பட்டது.
**முழு உறவு ஒன்றிப்பு** அல்லது **முழுமையான ஒன்றியம்** (*full communion*) என்பது கிறித்தவ இறையியலில் பல்வேறு திருச்சபைகளும் அமைப்புக்களும் குழுக்களும் ஒருவருகொருவர் மிகத்தேவையான கோட்பாடுகளை பகிரக் கொள்ளும் புரிந்துணர்வாகும்.

கத்தோலிக்க, கிழக்கத்திய மரபுவழி மற்றும் கிழக்கு மரபுவழி திருச்சபைகளில் ஒரே திருச்சபை அமைக்கின்ற கிறித்தவர்களிடையே மட்டுமே முழுமையான ஒன்றியம் இயலும் என நம்புகின்றன. சீர்திருத்த கிறித்தவர்களிடையே முழுமையான ஒன்றியம் என்பது தங்கள் தனித்தன்மையை முழுவதும் தக்கவைத்துக்கொண்டுள்ள பல கிறித்தவ சமயப் பிரிவுகளிடையே நிலவும் நடைமுறை ஒப்பந்தத்தை குறிக்க பயன்படும். ஒரு திருச்சபையினைச் சேர்ந்தவர் தங்களுடன் முழு உறவு ஒன்றிப்பில் உள்ள பிற திருச்சபைகளில் சென்று வழிபட அனுமதி உண்டு.

கத்தோலிக்கத் திருச்சபை
----------------------

கத்தோலிக்கத் திருச்சபை முழுமையான உறவு ஒன்றிப்புக்கும் பகுதியான ஒன்றிப்புக்கும் வேறுபாடு காண்கிறது. கத்தோலிக்கத் திருச்சபையில் முழு உறவு ஒன்றிப்பு என்பது வழிபாட்டு முறைகளால் வேவ்வேறாகவோ, அல்லது ஒத்தோ இருக்கும் தனித் திருச்சபைகள் பலவும் உரோமைத் தலைமைக்குருவோடு இணைந்து செயல்படுவதைக் குறிக்கும். கத்தோலிக்க திருச்சபை சீர்திருத்தத் திருச்சபையினருடன் பகுதியான ஒன்றியம் மட்டுமே கொள்ளமுடியும் என நம்புகின்றனர். ஆயினும் இவர்களினும் மிக நெருக்கமான உறவு மரபுவழி சபைகளில் இருந்தாலும், அவையும் குறைவான உறவு ஒன்றிப்பாகவே கருதப்படுகின்றது.

மேலும் காண்க
------------

* உறவு ஒன்றிப்பிலிருந்து நீக்கம்

சான்றுகோள்கள்
-------------

1. ↑  "Dectree on Ecumenism:Unitatis Redintegratio". the Holy See.
2. ↑  "Ut Unum Sint".
3. ↑  On Receiving Anglican clergy into the Catholic Church பரணிடப்பட்டது 2001-02-09 at the வந்தவழி இயந்திரம்; How to become a Catholic பரணிடப்பட்டது 2009-06-11 at the வந்தவழி இயந்திரம்; When an Orthodox joins the Catholic Church பரணிடப்பட்டது 2009-08-31 at the வந்தவழி இயந்திரம்;On Participants in RCIA and Confirmation பரணிடப்பட்டது 2015-09-24 at the வந்தவழி இயந்திரம்; My Return to the Catholic Church பரணிடப்பட்டது 2007-05-08 at the வந்தவழி இயந்திரம்; etc.

வெளி இணைப்புகள்
---------------

* Broken but Never Divided: An Eastern Orthodox Perspective
மிதவைவாழிகள் இருவகைப்படுகின்றன. ஒன்று தன் வாழ்நாளில் பகுதியை மட்டும் மிதவைவாழிகளாகவும் மற்றொன்று வாழ்நாள் முழுதும் அல்லது நிரந்தரமான மிதவைவாழிகளாகத் திகழ்கின்றன. இவ்வாறு வாழ்வையே மிதவைவாழிகளாய்க் கழிப்பவனவற்றை நாம் முழுமிதவைவாழிகள் என விளிக்கிறோம்.

அலைதாவரங்களில் பெரும்பாலனவைகள் முழுமிதவைவாழிகளாய்த் திகழ்கின்றன. ஏனெனில் இவைகளின் வளர்ச்சிக்கு சூரிய ஓளி இன்றியமையாததாய் இருக்கிறது. இவைகளே உணவுப்பிரமிடுகளில் அடிப்படை உணவு உற்பத்தியாளர்கள். இவைகளை பெரும்பான்மையான மீன்கள், அலைவிலங்குகள் இறையாக எடுத்துக்கொள்கின்றன. அவைகளில் குறிப்பிடும்படியாக இருக்கலப்பாசி, பச்சைப்பாசி எனப்பல. ஆனால், அலைவிலங்குகளில் அனைத்தும் முழுமிதவைவாழிகளாய்த் திகழ்வதில்லை. இவை பகுதியை நீர்பரப்புகளிலும் பகுதியை நீர்மட்டத்திலும் கழிக்கும் பண்புகள் காணப்படுகின்றன. இவ்வாறு வாழ்நாளையே மிதவைவாழிகளாய் கழிக்கும் அலைவிலங்குகள் - கடல் நத்தைகள், இலைநத்தைகள், உருளைப்பசையுயிர்கள் (Salps), கூனிப்பொடிகள் (krill), சொறிமுட்டைகள் மற்றும் சிலக் கடல்புழுக்கள் .

முக்கிய குறிப்புகள்
-------------------

* மிதவைவாழிகளில் நிரந்தரமாக கடற்மேற்பரப்புகளில் கழிப்பவனவை நாம் முழுமிதவைவாழிகள் என்கிறோம்.
* மிதவைவாழிகளில் குறிப்பிடத்தக்கவனவாக,

இருக்கலப்பாசி, ஈர்கசைவாழி, மூத்தவிலங்கிகள் (ரேடியோலேரியன்கள்), போரமினப்போரக்கள், ஆம்பிபோடுகள், கூனிப்பொடிகள், நத்தைகள் மற்றும் சொறிமுட்டைகள் ஆகியன.
சக்கரவிலங்குகளில் (Rotifers) பெரும்பான்மையானவை நகரா உயிரினங்களாகவே உள்ளன. அவைகளில் 100க்கும் அதிகமான இனங்கள் முழுமிதவைவாழிகளாய்த் திகழ்கின்றன.
கீட்டோநாத்துகள்/அம்புப்புழுக்கள் (Chaetognath/arrow worm), டீரோப்போடுகள் (Pteropod), குழல்பசையுடலிகள் (Siphonophores), லார்வேசியன்கள் மற்றும் கோப்பிபோடு இனங்கள் பெரும்பாலும் முழுமிதவைவாழிகளாய் உள்ளன .

மேற்கோள்கள்
-----------

1. ↑  "காப்பகப்படுத்தப்பட்ட நகல்". 2011-05-07 அன்று மூலம் பரணிடப்பட்டது. 2011-05-26 அன்று பார்க்கப்பட்டது.
2. ↑

காண்க
-----

* பகுமிதவைவாழி
நுழைவாயில்
**முழையூர் தர்மபுரீஸ்வரர் கோயில்** தஞ்சாவூர் மாவட்டம் கும்பகோணம் வட்டம் பட்டீஸ்வரம் அருகே உள்ள கோயிலாகும். இக்கோயில் வள்ளலார் கோயில் என்றும் வட தளி என்றும் அழைக்கப்படுகிறது.

அமைவிடம்
--------

கும்பகோணம்-தஞ்சாவூர் சாலையில் தாராசுரம் சென்று அங்கிருந்து பட்டீச்சரம் சாலையில், சாலை பிரியும் இடத்தில் இடப்புறமாக நேர்ச்சாலையில் சென்றால் முழையூரை அடையலாம். கும்பகோணத்திலிருந்து பேருந்து மூலம் இவ்வூரை அடையலாம்.

பழையாறை
-------

பழையாறையில் இருந்த 19 கோயில்களில் பல அழிந்துவிட்ட நிலையில் இப்பகுதியில் நான்கு திசைகளிலும் வடதளி, கீழ்த்தளி, மேல்தளி, தென்தளி எனும் கோயில்கள் இருந்தன.  அவற்றுள் இப்பகுதி கீழப்பழையாறை வடதளி என்று இவ்விடம் அழைக்கப்படுகிறது.

இறைவன், இறைவி
-------------

இக்கோயிலின் மூலவர் தர்மபுரீசுவரர் ஆவார். இறைவி விமலநாயகி ஆவார்.

அமைப்பு
-------

நுழைவாயிலைக் கடந்து உள்ளே சென்றதும் மற்றொரு வாயில் உள்ளது. அவ்வாயிலின் மேல் பகுதியில் நடுவில் சிவன் பார்வதியுடன் ரிஷபத்தில் அமர்ந்துள்ள நிலையில் உள்ள சுதைச்சிற்பம் உள்ளது. இவ்வாயிலின் வழியே உள்ளே கோயிலின் இடது புறமாக 12 லிங்கத்திருமேனிகள் காணப்படுகின்றன. அவை மேச லிங்கம், ரிசப லிங்கம், மிதுன லிங்கம், கடக லிங்கம், சிம்ம லிங்கம், கன்னி லிங்கம், துலா லிங்கம், விருச்சிக லிங்கம், கும்ப லிங்கம், மீன லிங்கம் என்று குறிக்கப்பட்டுள்ளன. உயர்ந்த நிலையில் மாடக்கோயில் அமைப்பில் உள்ள தளத்தில் படியில் ஏறி உள்ளே செல்லும்போது மூலவர் மேற்கு நோக்கிய நிலையில் கருவறையில் காணப்படுகிறார். அவருக்கு வலது புறம் இறைவி சன்னதி உள்ளது. இறைவி தெற்கு நோக்கிய நிலையில் உள்ளார். மாடக்கோயில் அமைப்பிலான தளத்தில் உள்ள திருச்சுற்றில் அர்த்தநாரி, துர்க்கை, பிரம்மா, லிங்கோத்பவர், தட்சிணாமூர்த்தி, விநாயகர் ஆகியோர் உள்ளனர். இதே சுற்றில் சண்டிகேசுவரர் சன்னதியும் அப்பர் சன்னதியும் உள்ளது.

குடமுழுக்கு
-----------

13 நவம்பர் 2011 அன்று இக்கோயிலில் குடமுழுக்கு நடைபெற்றுள்ளது.

மேற்கோள்கள்
-----------

1. ↑   ஜி.சிவருகு, பழையாறைப் பெருநகர், மகாமகம் 2016 சிறப்பு மலர், சரசுவதி மகால் நூலகம், தஞ்சாவூர், 2016
2. ↑   தர்மபுரீசுவரர் கோயிலில் கும்பாபிஷேகம் ஏராளமான பக்தர்கள் தரிசனம், தினமலர், 14 நவம்பர் 2011

இக்கோயிலுடன் தொடர்புடைய கோயில்
------------------------------

* கீழபழையாறை வடதளி சோமேசர் கோயில்

புகைப்படத்தொகுப்பு
------------------

* 
* 
* 
* 
* 
* 
*
**முழுக்கோட்டுரு** (*complete graph*) என்பது ஒரு எளிய திசையிலாக் கோட்டுருவாகும். முழுக்கோட்டுருவின் ஒவ்வொரு வெவ்வேறான கணுக்களின் இருமமும் தனித்ததொரு விளிம்பால் இணைக்கப்பட்டிருக்கும். "திசை முழுக்கோட்டுரு" என்பது ஒவ்வொரு வெவ்வேறான கணுக்களின் இருமமும் விளிம்புகளின் தனித்ததொரு இருமத்தால் இணைக்கப்பட்ட ஒரு திசைக்கோட்டுரு ஆகும்.

1736 ஆம் ஆண்டிலிருந்துதான் (ஆய்ரின் கோனிக்சுபெர்கின் ஏழு பாலங்கள்) கோட்டுருவியலில் ஆய்வு துவங்கியதென்றாலும் ஒழுங்குப் பல்கோணங்களின் முனைகளைக் கணுக்களாகக் கொண்டு வரையப்பட்ட வரைபடங்கள் 13 ஆம் நூற்றாண்டு காலத்திய ஆய்வு நூல்களில் உள்ளன. சில சமயங்களில் இந்த வரைபடங்கள் "மறைபொருள் ரோஜா" (*mystic rose*) எனக் குறிக்கப்படுகின்றன.

பண்புகள்
--------

n கணுக்களுடைய முழுக்கோட்டுரு *Kn* எனக் குறிக்கப்படுகிறது. இக்குறியீட்டிலுள்ள "K" என்பது *komplett* என்ற செருமானிய மொழிச்சொல்லிருந்து வந்தது எனச் சில ஆதாரங்கள் கூறுகின்றன. ஆனால் முழுக்கோட்டுரு என்பதற்கான செருமானிய மொழிச்சொல் *vollständiger Graph* என்பதில் "K" என்ற எழுத்தே இல்லை. மேலும் பிற ஆதாரங்கள், "காசிமிசெசு குராபுசுகி" (Kazimierz Kuratowski, போலிய உச்சரிப்பு: [kaˈʑimjɛʂ kuraˈtɔfskʲi]) என்ற போலந்து கணிதவியலாளரின் கோட்டுருவியல் பங்களிப்புகளுக்காக இந்த எழுத்து பயன்படுத்தப்படுகிறது என்றும் கூறுகின்றன.

முழுக்கோட்டுரு *K**n* இன் விளிம்புகளின் எண்ணிக்கை *n*(*n* − 1)/2 (ஒரு முக்கோண எண்). மேலும் இது *n* − 1 படி கொண்ட ஒரு ஒழுங்கு கோட்டுரு. அனைத்து முழுக்கோட்டுருக்களும் தமது பெருமக் குறுகும்புகளாக இருக்கும். முழுக்கோட்டுருக்கள் பெரும இணைப்புள்ளவை. ஒரு முழுக்கோட்டுருவின் நிரப்பு கோட்டுரு ஒரு வெற்று கோட்டுருவாக இருக்கும்.

எடுத்துக்காட்டுகள்
------------------

n - முழுக்கோட்டுருவின் கணுக்களின் எண்ணிக்கையைக் குறிக்கிறது.
n = 1 - 12 வரையிலான முழுக்கோட்டுருக்கள் அவற்றின் விளிம்புகளின் எண்ணிக்கையுடன் தரப்பட்டுள்ளன:

| *K*1: 0 | *K*2: 1 | *K*3: 3 | *K*4: 6 |
| --- | --- | --- | --- |
|  |  |  |  |
| *K*5: 10 | *K*6: 15 | *K*7: 21 | *K*8: 28 |
|  |  |  |  |
| *K*9: 36 | *K*10: 45 | *K*11: 55 | *K*12: 66 |
|  |  |  |  |
|

மேற்கோள்கள்
-----------

1. ↑  Knuth, Donald E. (2013), "Two thousand years of combinatorics", in Wilson, Robin; Watkins, John J. (eds.), *Combinatorics: Ancient and Modern*, Oxford University Press, pp. 7–37, ISBN 978-0191630620.
2. ↑  *Mystic Rose*, nrich.maths.org, 23 January 2012 அன்று பார்க்கப்பட்டது.
3. ↑  Gries, David; Schneider, Fred B. (1993), *A Logical Approach to Discrete Math*, Springer-Verlag, p. 436, ISBN 0387941150.
4. ↑  Pirnot, Thomas L. (2000), *Mathematics All Around*, Addison Wesley, p. 154, ISBN 9780201308150.

வெளியிணைப்புகள்
---------------

* Weisstein, Eric W. "Complete Graph", *MathWorld*.
**படியளக்கும் விழா** மதுரை நகர வீதிகளில் நடைபெறுகின்ற விழாவாகும்.

சோதனை
-----

உலகின் அனைத்து உயிர்களுக்கும் படி அளப்பதற்காக சிவபெருமான் புறப்பட்ட போது பார்வதி செய்த சோதனையே இந்த விழாவிற்குக் காரணமாக அமைந்தது. அவர் பாத்திரத்தில் ஒரு எறும்பினை அடைத்தார். அனைத்து உயிர்களுக்கும் படியளந்துவிட்டு வந்த சிவபெருமானிடம் ஒரு உயிருக்கு அவர் படியளக்கவில்லை என்று கூறினார். ஆனால் பாத்திரத்தைத் திறந்தபோது அதில் அந்த எறும்புக்கு அருகில் அரிசி இருந்தது.

விழா
----

இந்நிகழ்வினை நினைவுகூரும் வகையில் மார்கழி மாதம் தேய்பிறை அஷ்டமியில் இறைவனும், இறைவியும் மதுரை நகரின் வீதிகளில் அனைத்து உயிர்களுக்கும் படியளக்கும் வகையில் சப்பரததில் உலா வருவர். இவ்விழா தொடர்ந்து நடைபெறுகிறது.  இவ்விழாவினை படியரிசி விழா என்றும் அழைக்கின்றனர்.

பிற கோயில்கள்
-------------

தமிழ்நாட்டில் கீழ்க்கண்ட கோயில்களிலும் இவ்விழா நடைபெறுகிறது.

* மானாமதுரை சோமநாதர் கோயில்
* திண்டுக்கல் காளஹஸ்தீஸ்வரர் கோயில்

குறிப்புகள்
-----------

1. ↑   சிவன் கோயில் என்றாலும் இங்கு அம்பிகை முக்கிய இடம் பெற்றுள்ளார். இப்பகுதியில் அபிராமி கோயில் என்றுதான் இக்கோயிலை அழைக்கின்றனர்.

உசாத்துணை
---------

1. 1 2   அனைத்து உயிர்களுக்கும் படியளக்க நாளை அஷ்டமி சப்பரம் உலா, தினமலர் கோயில்கள், 4 சனவரி 2013
2. ↑  மதுரையில் இன்று படியரிசித் திருவிழா, மக்கள் குரல், 13 ஜனவரி 2015
3. ↑  ஆனந்தவல்லி சோமநாதர் கோயிலில் ஜீவராசிகளுக்கு படியளக்கும் விழா, தினகரன், 14 ஜனவரி 2015
[*தொடர்பிழந்த இணைப்பு*]
4. ↑  சிவபெருமான் படியளக்கும் லீலை, அபிராமியம்மன் கோயிலில் சிறப்பு வழிபாடு, மாலை மலர், 22 டிசம்பர் 2016
5. ↑  அருள்மிகு காளஹஸ்தீஸ்வரர் கோயில், தினமலர் கோயில்கள்

வெளியிணைப்புகள்
---------------

* மீனாட்சி அம்மன் அஷ்டமி தேர் திருவிழா,ஏசியாநியூஸ்
|  |  |
| --- | --- |
| Search Wiktionary | விக்சனரியில் ***மணல்*** என்னும் சொல்லைப் பார்க்கவும். |

பெருப்பிக்கப்பட்ட வான்கூவர் கடற்கரை மணல்
மணல்
மணல்
**மணல்** என்பது, உடைந்த பாறைத் துண்டுகளையும் கனிமத் துணிக்கைகளையும் கொண்ட, இயற்கையில் கிடைக்கும் மணியுருவான பொருள் ஆகும். மணல் உருவாகும் இடத்தில் உள்ள பாறை வகைகள், பிற நிலைமைகள் என்பவற்றைப் பொறுத்து மணலின் சேர்மானங்கள் பெருமளவு வேறுபட்டுக் காணப்படுகின்றன. எனினும், உள்நாடிய கண்டப்பகுதிகளிலும், வெப்பவலயம் அல்லாத கடற்கரைப் பகுதிகளிலும் மணலின் முக்கியமான கூறு சிலிக்கா (சிலிக்கனீரொட்சைடு) ஆகும். பொதுவாக இது குவாட்சு வடிவில் காணப்படுகின்றது.

நிலவியலாளர்களின் வரைவிலக்கணப்படி மணல் துணிக்கைகள் 0.0625 மில்லிமீட்டர் (அல்லது 1/16 மி.மீ அல்லது 62.5 மைக்குரோமீட்டர்கள்) தொடக்கம் 2 மில்லிமீட்டர்கள் வரையான விட்டங்களைக் கொண்டது. இதற்கு அடுத்த பெரிய துகள்களைக் கொண்டவை சரளைக் கற்கள் எனப்படுகின்றன. சரளைக் கல்லொன்றின் விட்டம் 2 மி.மீக்கு மேல் 64 மி.மீ வரை இருக்கலாம். நிலவியலில் மணலுக்கு அடுத்துக் குறைவான அளவுள்ள துணிக்கைகளைக் கொண்டது வண்டல் ஆகும். வண்டல் துணிக்கைகளின் அளவு 0.0625 மி.மீக்குக் கீழ் 0.004 மி.மீ வரை என வரையறுக்கப்படுகின்றது. மணற் துணிக்கைகளின் அளவின் மேலெல்லை கடந்த ஒரு நூற்றாண்டாக மாற்றமின்றி இருந்து வருகிறது. ஆனால், அதன் கீழ் எல்லை வெவ்வேறு அளவினதாகக் கொள்ளப்பட்டிருப்பதைக் காண முடிகின்றது. 20 ஆம் நூற்றாண்டின் தொடக்கத்தில் ஆல்பேர்ட் ஆட்டன்பேர்க் சீர்தரம் மணல் துணைக்கை அளவின் கீழெல்லை 0.02 மி.மீ எனக் கொண்டது. அரச நெடுஞ்சாலை மற்றும் போக்குவரத்து அலுவலர்களுக்கான அமெரிக்கக் கழகம் 1953 இல் வெளியிட்ட சீர்தரத்தின்படி மணற் துணிக்கையொன்றின் மிகக் குறைந்த அளவு 0.074 ஆகும். ஐக்கிய அமெரிக்க வேளாண்மைத் திணைக்களத்தின் விபரப் பட்டியல் மணல் அளவின் கீழெல்லையை 0.05 மி.மீ எனக் குறித்துள்ளது.

இதனையும் காண்க
--------------

* எம் சாண்ட்
**மணல் தொட்டி அறிவு** அல்லது **மணல் தொட்டி ஞானம்** (**Sandbox Wisdom**) என்பது ஆளுமை கற்றுத்தரும் ஒரு புத்தகம். இதன் ஆசிரியர் டாம் அசாக்கர் (Tom Asacker) மேலாளுமை பற்றி மிகுந்த அறிவு கொண்டவர்.

முக்கிய கதாபாத்திரங்கள்
-----------------------

**பில் வெஸ்ட்** (Bill West): ஒரு நிறுவனத்தின் தலைமை செயலதிகாரி  

**ஃபால்கன்** (Falcon): ஓய்வு பெற்ற பணக்காரர்  

**ஆண்ணி** (Annie): ஃபால்கனின் பேத்தி

கதைக்களம்
---------

ஒரு நிறுவனத்தின் தலைமை செயலதிகாரியாக இருக்கும் பில் வெஸ்ட் தன் நிறுவனத்தில் பல சிக்கல்களை சந்தித்து வெற்றியின்றி தொடர மனம் தளர்கிறார். என்ன செய்வதென அறியாத நிலையில் தன் நண்பனிடமிருந்து வந்த தொலைபேசி அழைப்பால் அவர் ஃபால்கன் என்பவரை சந்திக்கிறார். தனது மேலாண்மை மற்றும் வாணிகம் தழுவி பல பாடங்களை எதிர்பார்த்திருக்கும் பில்லுக்கோ அதிர்ச்சி என்னவென்றால் அவர் கற்றுக்கொள்ளப்போகிறது ஃபால்கனின் பேத்தியான பால்வாடி படிக்கும் சிறுமியிடமிருந்து. இவர்கள் இருவரும் ஆண்ணியை பள்ளியிலிருந்து அழைத்து, பக்கத்திலிருக்கும் விளையாட்டு மைதானத்திற்கு செல்ல கதை சூடு பிடிக்கிறது.  

தொடர்ந்து பல நாட்கள் இவ்வறு மூவரும் நேரம் சேர்ந்து கழிக்க பில் தன்னிடம் பல மாற்றங்கள் உருவாவதும், தன் மேலாளுமை மாறி பல நன்மைகள் அடைவதை உணருகிறார். இவரிடம் உள்ள மாற்றங்கள் இவரின் நிறுவனமும் மாற உதவியாயிருக்க எப்படி வெற்றிப்பாதையில் செல்கிறார் என்பது மீதி கதை.

கையேட்டுக் குறிப்புகள்
----------------------

பில், ஃபால்கன் மற்றும் ஆண்ணி சந்திப்பின் போது முக்கியமான பாடங்களை குறிப்பெடுக்கும் பில்லின் கையேட்டுக்குறிப்புக்கள் படிக்கும் வாசகர்களுக்கும் மிகவும் உதவியாக இருக்க டாம் அவற்றை தனிப்பக்கங்களில் வடிவமைத்துள்ளார்.

எளிமையான முறையில் ஆளுமை அறிவு
-----------------------------

வாணிபத்தில் வெற்றி பெற பல உத்திகள் இப்புத்தகத்தில் புதைந்திருக்கின்றன. அவற்றில் சில இங்கே:

* பிள்ளைகளை சந்திக்கும் போது எவ்வாறு அவர்களின் அளவிற்கு குனிந்து வரவேற்கிறோமோ, அது போல் வாடிக்கையாளரின் தேவைக்கேற்ப நடக்க வேண்டும்.
* மறந்து போவது வாத்துக்கள் மட்டுமல்ல, மனிதர்களும் தான். எனவே சந்தையிலிருப்போர் தன் வாடிக்கையாளர்களோடு தொடர்ந்து தொடர்பை வைத்துக்கொள்ள வேண்டும்.
* எது செய்தாலும் இன்புற்று செய்ய வேண்டும். வேலை வேறு இன்பம் வேறென காணக்கூடாது (பிள்ளைகள் பிடிக்காததை செய்யாமலிருத்தல் போல்)
* வாடிக்கையாளர்களோ, சக தொழிலாளிகளோ பொருட்களைப்போல் நடத்தாமல் அவர்களோடு மனநிலையளவில் தொடர்புண்டானால் அது நிலைத்த வெற்றியை அளிக்கும்.
* தொடர்ந்து கற்றுக்கொண்டே இருக்க வேண்டும்.
**அர்ச்சனா சிட்னிஸ்**(*Archana Chitnis*) (பிறப்பு 20 ஏப்ரல் 1964) மத்தியப் பிரதேசத்தைச் சேர்ந்த பாரதிய ஜனதா கட்சி அரசியல்வாதி. புர்ஹான்பூரை (விதான் சபா தொகுதி) பிரதிநிதித்துவப்படுத்தும் மத்திய பிரதேச சட்டமன்ற உறுப்பினராக இருந்த இவர் மாநிலத்தின் கல்வி அமைச்சராக பணியாற்றியுள்ளார்.இவர் பெண்கள் மற்றும் குழந்தைகள் மேம்பாட்டு அமைச்சராக சிவராஜ் சிங் சவுகானின் அமைச்சரவைக்கு திரும்பினார்.புர்கான்பூரிலிருந்து தாக்கூர் சுரேந்திர சிங்கிற்கு எதிராக 2018 மத்தியப் பிரதேச சட்டமன்றத் தேர்தலில் இவர் தோற்றார்.

ஆரம்ப கால வாழ்க்கை
------------------

இவர் 1984 ஆம் ஆண்டில் மாணவர் அரசியலில் நுழைந்தார். இந்தூரில் உள்ள தேவி அகில்யா பல்கலைக்கழகத்தின் பல்கலைக்கழகப் பிரதிநிதி மற்றும் 1984-85 இல் அரசு பட்டக் கல்லூரி மாணவர் சங்கத்தின் செயலாளராகப் பணியாற்றினார். குஜராத்தி மாநிலத்தில் இந்தூர் அறிவியல் கல்லூரியின் முன்னாள் விரிவுரையாளரும் ஆவார்.

அரசியல் வாழ்க்கை
----------------

ஸ்வயம்சித் கூட்டுறவு சர்க்கரை மற்றும் விவசாயத் தொழில்துறை உறுப்பினர், காந்த்வா மாவட்டத்தில் உள்ள விஸ்ரம்பூர் (குடி) மற்றும் சுயம்சித் பெண்கள் கூட்டுறவு வங்கி நிறுவனம், இந்தூர் மற்றும் ஓஜஸ்வினி (பெண்கள் பத்திரிகை). பாஜக மகிளா மோர்ச்சா நகர செயலாளர், இந்தூர். மகிளா மோர்ச்சாவின் முன்னாள் மாநில துணைத் தலைவர். ஏபிவிபியின் பெண்கள் பிரிவின் முன்னாள் தலைவர். 2003 ஆம் ஆண்டில், அவர் 12 வது விதான் சபாவாக தேர்ந்தெடுக்கப்பட்டார் மற்றும் பெண்கள் மற்றும் குழந்தைகள் மேம்பாடு, சமூக நலன், உயர் கல்வி, தொழில்நுட்ப கல்வி மற்றும் பயிற்சி, கால்நடை பராமரிப்பு, மாடு மேம்பாட்டு வாரியம் மற்றும் சமூக நீதி அமைச்சராக இருந்தார். மாநில பாஜகவின் செய்தி தொடர்பாளர். சிங்கப்பூர், பிரான்ஸ், ஜெர்மனி உட்பட பல நாடுகளுக்கு பயணம் செய்தார். 2008 ஆம் ஆண்டில் 13 வது சட்டசபை உறுப்பினராக தேர்ந்தெடுக்கப்பட்டார் மற்றும் தொழில்நுட்ப கல்வி மற்றும் பயிற்சி, பள்ளி கல்வி மற்றும் உயர் கல்வி அமைச்சராக நியமிக்கப்பட்டார்.

2013 ஆம் ஆண்டு சட்டமன்ற உறுப்பினராக மூன்றாவது முறையாக தேர்ந்தெடுக்கப்பட்டார். திருமதி. அர்ச்சனா சிட்னிஸ் ஜூன் 30, 2016 அன்று முதலமைச்சர் சிவராஜ் சிங் சhanகானின் அமைச்சரவையில் கேபினட் அமைச்சராக நியமிக்கப்பட்டார்.

மேற்கோள்கள்
-----------

1. ↑  "Archived copy". 2016-03-08 அன்று மூலம் பரணிடப்பட்டது. 2015-08-23 அன்று பார்க்கப்பட்டது.CS1 maint: archived copy as title (link)
2. ↑  "Life Sketch Smt. Archana Chitnis, Minister". 2018-06-24 அன்று மூலம் பரணிடப்பட்டது. 2021-07-31 அன்று பார்க்கப்பட்டது.
3. ↑  "Madhya Pradesh Election Results 2018: Shivraj Singh Chouhan Won His Seat But 13 Of His Ministers Lost Theirs". *NDTV.com*. 2019-08-03 அன்று பார்க்கப்பட்டது.
**அசிமா ஆனந்து** (*Ashima Anand*) என்பவர்புது தில்லியில் உள்ள வல்லபாய் படேல் மார்பக மருத்துவ நிறுவனத்தில் முதன்மை ஆய்வாளர் மற்றும் முதன்மை அறிவியல் அதிகாரி ஆவார். இவர் சுவாச மருத்துவத்தில் நிபுணத்துவம் பெற்றவர் ஆவார்.

வாழ்க்கை
--------

அசிமா ஆனந்து தில்லியில் 1950ஆம் ஆண்டு ஜூலை 27ஆம் நாளன்று பிறந்தார். இவர் தில்லி மற்றும் சிறிநகரில் தனது பள்ளிப்படிப்பை முடித்தார். பின்னர் 1969இல் *மிராண்டா ஹவுஸ்* கல்லூரியில் இளம் அறிவியல் பட்டப்படிப்பை முடித்தார். பின்னர் 1971இல் விலங்கியல் துறையில் முது அறிவியல் பட்டம் பெற்றார். 1978ஆம் ஆண்டில் டெல்லி பல்கலைக்கழகத்தின் வல்லபாய் பட்டேல் மார்பக மருத்துவ நிறுவனத்தில் முனைவர் பட்டப்படிப்பினை முடித்தார். பின்னர் ஆக்சுபோர்டு பல்கலைக்கழகம், ஜான்ஸ் ஹாப்கின்ஸ் பல்கலைக்கழகம், மேக்ஸ்-பிளாங்க் சிஸ்டம்ஃபிசியோலாஜி நிறுவனம், டார்ட்மண்ட், ஆத்திரேலிய நரம்பியல் அறிவியல் ஆய்வு நிறுவனம், சிட்னி மற்றும் சிராசு மருத்துவப் பள்ளி, ஈரான் ஆகிய நிறுவனங்களில் கூட்டு முயற்சியுடன் ஆய்வு மேற்கொண்டுள்ளார். தற்போது, இவர் இந்திய அரசின் அறிவியல் தொழில்நுட்ப துறையின் ஆய்வுத் திட்டத்தின் முதன்மை ஆய்வாளராக வல்லபாய் படேல் மார்பக மருத்துவ நிறுவனத்தில் பணிபுரிகிறார். இங்கு இவர் மேற்கொண்ட ஆய்வின் முடிவுகளை மதிப்பாய்வு செய்யப்பட்ட ஆய்வுக் கட்டுரைகளாக ஆய்விதழ்கள், பன்னாட்டுக் கருத்தரங்க செயல்முறைகளில் வெளியிட்டுள்ளார். இவர் இரண்டு புத்தகங்களையும் எழுதியுள்ளார்.

மரியாதை மற்றும் அங்கீகாரம்
--------------------------

ஆனந்து, பன்னாட்டு உடலியல் அறிவியல் சங்கத்தின் நெறிமுறைகள் குழுவில் உறுப்பினராக உள்ளார். சிராசில் (ஈரான்) உள்ள மருத்துவப் பள்ளியுடன் இணைந்து கூட்டு ஆராய்ச்சித் திட்டங்களை வெற்றிகரமாக அமைக்க உதவினார். இவர் இந்தியத் தேசிய அறிவியல் கழகம், தேசிய மருத்துவ அறிவியல் கழகம் (இந்தியா) மற்றும் வளரும் உலகத்திற்கான அறிவியல் கழகம் ஆகியவற்றில் உறுப்பினராக உள்ளார். இவர் அறிவியலில் பெண்களின் மூன்றாம் உலக அமைப்பு மற்றும் இங்கிலாந்தின் உடலியல் சங்கத்தின் செயல் உறுப்பினராகவும் உள்ளார். இவர் இந்தியத் தேசிய அறிவியல் கழகத்தில் அறிவியல் மேம்பாடு, பெண் விஞ்ஞானி திட்டங்கள் மற்றும் பெண்களின் தொழில்சார் சுகாதார அபாயங்களுக்கான குழுக்களிலும் பணியாற்றி வருகிறார். இவர் இளம் விஞ்ஞானிகளுக்கான இந்தியத் தேசிய அறிவியல் கழகப் பதக்கத்தினை 1982 ஆம் ஆண்டில் பெற்றார். இந்திய உடற்செயலியல் கழக, பிபி சென் நினைவு சொற்பொழிவினை 1999இல் நிகழ்த்தினார். இந்திய மருத்துவ ஆராய்ச்சி சபையின் (2002) சனிகா விருது பெற்ற இவர், தேசிய மருத்துவ அறிவியல் கழக சர் ஸ்ரீராம் நினைவு சொற்பொழிவினை 2003ஆம் ஆண்டிலும் இலங்கை உடற்செயலியல் சமூகம் கே. என். செனவிரத்ன நினைவு சொற்பொழிவினை 2004ஆம் ஆண்டிலும் நிகழ்த்தினார்.

வேலை
----

ஆனந்து உடற்செயலியல் துறையில் பணியாற்றி வருகிறார். உடலியல் இவர் இருதய-சுற்றோட்ட தொகுதி செயற்பாட்டுக் கட்டுப்பாட்டு அமைப்பில் முழு கவனம் செலுத்தி ஆய்வு மேற்கொண்டு வருகின்றார். நரம்பியல் பாதைகளை அல்லது வழிமுறைகள் அடிப்படையிலான இருதய சுவாச நோயால் பாதிக்கப்பட்ட நோயாளிகளின் கடுமையான மூச்சுத் திணறலைப் போக்கும் ஆய்வுகளை மேற்கொண்டு வருகிறார்.

விருதுகள்
---------

ஆனந்து 1982இல் இந்தியத் தேசிய அறிவியல் கழக இளம் விஞ்ஞானி விருதினையும், 2004ஆம் ஆண்டு ஜே. எல். நேரு பிறந்த நாள் நூற்றாண்டு சொற்பொழிவு விருதினையும், இந்திய மருத்துவ ஆராய்ச்சி சபையின் விருதினையும் பெற்றுள்ளார்.

மேற்கோள்கள்
-----------

1. 1 2 3 4  "Profile". *www.mirandahouse.ac.in*. 2017-04-06 அன்று மூலம் பரணிடப்பட்டது. 2017-03-04 அன்று பார்க்கப்பட்டது.
2. 1 2  "Physical Research Laboratory (IN)" (PDF).
சூரிய உதயத்தில் சிந்தியா படித்துறை, ஜூலை 2007.
**சிந்தியா படித்துறை** (ஆங்கிலம்: Scindia Ghat; இந்தி: सिंधिया घाट) என்பது வாரணாசியில் உள்ள படித்துறைகளில் ஒன்றாகும். இதன் எல்லைகளாக மணிகர்ணிகா படித்துறை, இந்து தகன இடம் வடக்கே உள்ளது. இந்தப் படித்துறையில் சாய்வான சிவன் (இரத்தனேசுவரர்) கோயில் கங்கை நதியில் ஓரளவு நீரில் மூழ்கி இருப்பதைக் காணலாம். இதனால் இந்தப் படித்துறை பிற படித்துறைகளிலிருந்து வேறுபாடுடையது. மேலும் இந்த படித்துறை அதிக எடை காரணமாகக் கீழே சரிந்தது என்று வாதிடப்படுகிறது. இந்த படித்துறை 1830ஆம் ஆண்டில் கட்டப்பட்டு சிந்தியாவின் பெயரிடப்பட்டது. படித்துறையின் மேற்பகுதியில், வாரணாசியின் சிறப்புமிகு ஆலயங்களான சித்த சேத்ரம், குறுகிய சந்துகளின் இறுக்கமான பகுதியில் அமைந்துள்ளது. புராணங்களின்படி, நெருப்பின் இந்து கடவுளான அக்னி இங்குப் பிறந்தார். இந்து பக்தர்கள் இந்த இடத்தில் வீரேசுவரரிடம் மகன் வேண்டி கோரிக்கை முன்வைக்கிறார்கள்.

மேற்கோள்கள்
-----------

1. ↑  David Abram; Rough Guides (Firm) (2003). *The Rough Guide to India*. Rough Guides. பக். 313–. பன்னாட்டுத் தரப்புத்தக எண்:978-1-84353-089-3. .
2. ↑  "Scindia Ghat Varanasi". *tour-my-india*. 2021-07-20 அன்று பார்க்கப்பட்டது.

வெளி இணைப்புகள்
---------------

* வாரணாசியின் படித்துறைகள், *வாரணாசி* அதிகாரப்பூர்வ இணையதளத்தில் வலைப்பக்கம்.
**கு. சண்முகசுந்தரம்** (*K. Shanmugasundaram*) என்பவர் ஓர் இந்திய அரசியல்வாதியும், பதினேழாவது மக்களவை உறுப்பினரும் ஆவார்.

வாழ்க்கை வரலாறு
---------------

இவரது சொந்த ஊர் திருப்பூர் மாவட்டம், மடத்துக்குளம் வட்டத்தில் உள்ள பெருமாள் புதூர் ஆகும். இவர் 1970 ஆம் ஆண்டு பிறந்தார். இவர் ஒரு இயந்திரப் பொறியியல் பட்டதாரி ஆவார். இவருக்கு வனிதா என்ற மனைவியும், நிஹாரிகா என்ற மகளும் உள்ளனர்.

அரசியல் வாழ்க்கை
----------------

இவர் 2019 ஆம் ஆண்டு நடந்த இந்திய மக்களவைத் தேர்தலில், பொள்ளாச்சி தொகுதியிலிருந்து, திராவிட முன்னேற்றக் கழக சார்பில் போட்டியிட்டு, இந்திய நாடாளுமன்றத்திற்குத் தேர்ந்தெடுக்கப்பட்டார்.

இவர் தற்போது திமுகவின் பொறியாளர் அணி மாநில துணைத் செயலாளராக பதவி வகித்து வருகிறார். 

இதற்கு முன்பு 2009 ஆம் ஆண்டு நடந்த மக்களவைத் தேர்தலில், இதே தொகுதியில் போட்டியிட்டார். ஆனால் அத்தேர்தலில் 46,025 வாக்குகள் வேறுபாட்டில் தோல்வியடைந்தார்.

மேற்கோள்கள்
-----------

1. ↑   "சண்முகசுந்தரம்- பொள்ளாச்சி திமுக வேட்பாளர்: பாலியல் கொடூர சம்பவம் தேர்தலில் தாக்கம் ஏற்படுத்துமா?". ஒன்இந்தியா (மார்ச் 27, 2019)
2. ↑   "பொள்ளாச்சி: திமுக வேட்பாளர் கு.சண்முகசுந்தரம் வெற்றி". தினத்தந்தி (மே 24, 2019)
3. ↑   "தமிழ்நாடு தேர்தல் முடிவுகள் 2019 - 38 தொகுதிகள் வெற்றியாளர்களின் முழு பட்டியல்".பிபிசி தமிழ் (மே 23, 2019)
**கு. இராமலிங்கம்** ( புனைபெயர் **குயிலன்** 14 செப்டம்பர் 1922 - 8 திசம்பர் 2002) என்பவர் ஒரு தமிழ்க் கவிஞர், எழுத்தாளர், மொழிபெயர்ப்பாளராவார். இவர் தமிழ், ஆங்கிலம், தெலுங்கு, கன்னடம், மலையாளம், வடமொழி ஆகிய மொழிகளில் புலமை பெற்றவர். முகவை ராஜமாணிக்கம், கவிஞர் தமிழ்ஒளி ஆகியோருடன் இணைந்து *தமிழ்நாடு முற்போக்கு எழுத்தாளர் சங்கத்தை* அமைத்தவர்.

வாழ்க்கை
--------

இவர் தமிழ்நாட்டின் இராமநாதபுரம் மாவட்டம் பூசேரி என்ற சிற்றூரில் குருமூர்த்தி பிள்ளை -வெயில் உவந்தம்மாள் ஆகிய இணையரின் மகனாகப் பிறந்தார். வாழ்க்கைச் சூழலால் ஆறாம் வகுப்புவரைதான் படிக்க இயன்றது. பின் பிழைப்புக்காக சிலகாலம் பர்மா சென்று மீண்டும் தமிழகம் வந்தார். துவக்கத்தில் இவர் காங்கிரசு கட்சியில் இருந்த இவர் பின் பொதுவுடமையாளராக மாறி, கட்சிப்பணியில் இணைத்துக் கொண்டார்.

எழுத்துப் பணிகள்
----------------

* இவர் எழுதிய *காக்கை மனிதனைப்பார்த்து கேலி செய்யும்* என்ற கவிதை வ. ராமசாமியின் *பாரத தேவி* இதழில் முதன்முதலில் வெளிவந்தது.
* 1947 இல் ‘செங்குமுதம்’ எனும் குறுங்காப்பியத்தை குயிலன் என்னும் புனைபெயரில் எழுதினார்.
* எமிலி ஜோலோ எழுதிய தெரசா, பி.எஸ்.பெக்சன் எழுதிய ‘தி பேன்ட் மைன்ட்’ ஆகிய ஆங்கில நூல்களைத் தமிழில் மொழி பெயர்த்தார்.
* வடமொழி நூலான விவேக சூடாமணி என்ற நூலைத் தமிழில் கவிதை நடையில் மொழிபெயர்த்தார்.
* தெலுங்கு, கன்னடம், மலையாளம் ஆகிய மொழிகளில் எடுக்கப்பட்ட பல திரைப்படங்களின் வசனங்களத் தமிழ் மொழி மாற்றாகப் எழுதியிருக்கிறார். மேலும் 17 படங்களில் 52 பாடல்களை எழுதியுள்ளார்.
* இவர் மொத்தம் 56 உரைநடை நூல்கள், ஒன்பது புதினங்கள், ஏழு கவிதை நூல்கள், இரண்டு நாடகங்கள், இரண்டு சிறுகதைத் தொகுப்புகள், மொழிபெயர்புகள் என இவர் எழுதிய நூல்கள் 116 ஆகும்.

இதழியல் பணிகள்
--------------

சின்ன அண்ணாமலையின் தமிழ்ப் பண்ணையில், அதன் வெளியீடாக வெளி வந்த ‘மாலதி’ என்ற வார இதழ், 1946 இல் இலக்கிய மன்றம் இதழ் ஆகியவற்றுக்கு ஆசிரியராக இருந்தார். பொதுவுடமைக் கட்சியில் இணைந்தபின் 1948இல் ‘தென்றல்’ என்ற இதழை பொதுவுடமை கொள்கை தாங்கிய இதழாகத் தொடங்கினார். பொதுவுடமை கட்சி தடைசெய்யப்பட்ட காலகட்டத்தில், முன்னணி என்ற அரசியல் வார இதழைத் தொடங்கினார். இதில் இவர் எழுதிய அரசியல் தலையங்கத்தால் ஆட்சியாளர்களின் கோபத்துக்கு ஆளாகி வழக்கில் கைது செய்யப்பட்டு, மூன்று மாதங்கள் விசாரணைக் கைதியாகச் சிறையில் இருந்தார். 1961 இல் ‘குயிலன் பதிப்பகம்’ என்ற பதிப்பகம் துவக்கி நடத்திவந்தார்.

மேற்கோள்கள்
-----------

1. ↑  "பண்முகப் படைப்பாளி குயிலன்". தமிழ் கூடல். 2011-10-09 அன்று மூலம் பரணிடப்பட்டது. 26 ஆகத்து 2016 அன்று பார்க்கப்பட்டது.
2. ↑  எழில்.இளங்கோவன் (1 ஆகத்து 2016). "மறக்க முடியுமா? - கவிஞர் குயிலன்". கீற்று. 26 ஆகத்து 2016 அன்று பார்க்கப்பட்டது.
**கு. சிவராமன்** (*G. Sivaraman*) தமிழகத்தை சார்ந்த ஒரு சித்த மருத்துவர் மற்றும் எழுத்தாளர் ஆவார். தமிழக மக்களுக்கு உணவு மற்றும் சித்த மருத்துவம் சார்ந்த விழிப்புணர்வை ஏற்படுத்திவருபவர்.[]

கல்வி
-----

சித்த மருத்துவர் கு. சிவராமன் நெல்லையில் அமைந்துள்ள தமிழக அரசின் அரசினர் சித்த மருத்துவ கல்லூரி பாளையங்கோட்டையில் தனது சித்த மருத்துவ படிப்பை (B.S.M.S) 1993இல் முடித்தார். 1990 ஆம் ஆண்டில் தஞ்சை சரபோஜி சரஸ்வதி மகால் நூலகத்தில் ஓலைசுவடிகள் வாசிப்பு பயிற்சியில் சான்றிதழ் பயிற்சி பெற்றார். 2004 ஆம் ஆண்டில் தஞ்சாவூர் பல்கலைக்கழகத்தில் தனது முனைவர் பட்ட ஆய்வை முடித்தார்.

சிற்றிதழ் மற்றும் கட்டுரைகள்
----------------------------

இவர் பூவுலகின் நண்பர்கள் என்ற அமைப்பின் கீழ் வெளிவரும் பூவுலகு என்ற சிற்றிதழின் ஆசிரியராக செயல்படுகிறார்.

இவர் இயற்றிய கட்டுரைகள் ஆனந்தவிகடன் , புதியதலைமுறை , குமுதம் , குங்குமம் போன்ற இதழ்களில் வெளிவந்துள்ளது.

#### இயற்றிய நூல்கள்

* 2003 - வாழ்க வளமுடன்
* 2009 - அழகும் ஆரோக்கியமும்
* 2010 - ஏழாம் சுவை
* 2011 - எது சிறந்த உணவு
* 2012 - மருந்தென வேண்டாவாம்
* 2013 - நறுமணமூட்டிகள்
* 2013 - ஆறாம் திணை -பாகம் 1
* 2013 - ஆறாம்திணை - பாகம் 2
* 2014 - நலம் 360\*
* 2014 - சுற்றமும் சூழலிலும் நட்பும்
* 2015 - அஞ்சறை பெட்டியும் அறுசுவையும்
* 2016 - நாட்டுமருந்து கடை
* 2016 - உயிர்பிழை
* 2017 - நல்உணவும் நல்வாழ்வும்
* 2017 - உயிர்மெய்

பதவிகள் மற்றும் அங்கீகாரங்கள்
-----------------------------

2001 முதல் 2010 வரை ஹெல்த் இந்தியா என்ற தன்னாார்வ அமைப்பின் இணை இயக்குநராக செயல்பட்டார்.

2010 முதல் ஆரோக்கியா சித்த மருத்துவமனை சென்னையின் தலைமை மருத்துவராக உள்ளார்.

2020 ஏப்ரலில் தமிழக அரசு கொரானா நோய் தடுப்பு பணிக்காக நியமித்த நோய்தடுப்பு குழுவின் 25 உறுப்பினர்களுள் இவரும் ஒருவர்.

கருத்தரங்க உரைகள்
-----------------

சித்த மருத்துவம் மற்றும் மரபு உணவு சார்ந்து வெளிநாடுகளில் உள்ள டொரண்டோ பல்கலைகழகம், சிட்னி பல்கலைகழகம், மலயா பல்கலைகழகம் உள்ளிட்ட பல்வேறு பல்கலைகழகங்களில் நடைபெற்ற கருத்தரங்குகளில் ஆய்வு உரை நிகழ்த்தியுள்ளார்.[]

விருதுகள்
---------

* சிறந்த எழுத்தாளர் விருது 2013 - சமூக மாற்றம் மற்றும் வளர்ச்சிக்கான பத்திரிக்கையாளர் சங்கம்
* சிறந்த மருத்துவர் விருது 2012 - தமிழ்நாடு டாக்டர் எம். ஜி. ஆர் மருத்துவ பல்கலைகழகம்
* தமிழகத்தின் சிறந்த பத்து மனிதர்கள் விருது 2014 - ஆனந்த விகடன் குழுமம்.
* எழுத்தாளர் சுஜாதா சிற்றிதழ் விருது - 2010 - உயிர்மை - சுஜாதா அறக்கட்டளை
* 2004 - தமிழக அரசின் சிறந்த புத்தக்திற்கான விருது (வாங்க வாழலாம் புத்தகம்)

சான்றுகள்
---------

1. ↑  ஆனந்தவிகடன். *ஆனந்தவிகடன்*. .
2. ↑  "புதிய தலைமுறை இதழ்".
3. ↑  "தி இந்து தமிழ் நாளிதழ்".
4. ↑  "Arogya Siddha Hospital | Arogya Health Care". *www.arogyahealthcare.com*. 2020-08-20 அன்று பார்க்கப்பட்டது.
5. ↑  Correspondent, Vikatan. "2014 டாப் 10 மனிதர்கள்". *www.vikatan.com/*. 2020-08-20 அன்று பார்க்கப்பட்டது.
இராம்கரைச் சேர்ந்த மகாராஜா பகதூர் **காமாக்கியா நரேன் சிங்** பகதூர் (Kamakhya Narain Singh) (10 ஆகத்து 1916 – 7 மே 1970) , சார்க்கண்டு இராம்கர் இராச்சியத்தின் ஜமீந்தாரும் பின்னர் அரசியல்வாதியும் ஆவார். இவர் நரேன் வம்சத்தைச் சேர்ந்தவர்.

ஆரம்ப ஆண்டுகள்
--------------

இராய்ப்பூரில் உள்ள இராஜ்குமார் கல்லூரியிலும், அஜ்மீர் மாயோ கல்லூரியிலும் கல்வி பயின்றார். இவர் தனது தந்தை இராஜ லட்சுமி நரேன் சிங் இறந்தவுடன் 1919 இல் இராம்கர் ராஜாவானார்.

அரசியல் வாழ்க்கை
----------------

இவர் தனது சொந்த அரசியல் கட்சியை (இராம்கரின் ஜனதா கட்சி) உருவாக்கி, அப்போது பீகாரில் ஒரு முக்கிய தலைவராக இருந்தார். தேர்தல் பிரச்சாரத்தில் ஹெலிகாப்டர்களைப் பயன்படுத்திய முதல் குடும்பம் இவரது குடும்பம் (நரேன் ராஜ் பரிவார்) ஆகும். பீகார் நில உரிமையாளர் சங்கம் மற்றும் அகில இந்திய சத்திரிய மகாசபாவின் துணைத் தலைவராகவும் பணியாற்றினார். இராஜ்குமார் கல்லூரியின் நிர்வாக குழு மற்றும் பொதுக் குழுவின் உறுப்பினராகவும் இருந்தார். மேலும், பீகார் போர் குழுவின் செயற்குழு உறுப்பினராகவும் இருந்தார்.  இவர் 1943 மற்றும் 1953 ஆம் ஆண்டுகளில் அகில் பாரதிய சத்ரிய மகாசபாவின் தலைவராகவும் பணியாற்றினார்.

இராம்கர் மாநிலம் முறையாக இந்தியக் குடியரசில் சேர்ந்ததையடுத்து இவர் 1946 இல் அரசியலில் நுழைந்தார். 1952 பீகார் சட்டமன்றத் தேர்தலில், இவர் தன்பாத்திலிருந்து சுதந்திராக் கட்சியின் வேட்பாளராக போட்டியிட்டார். ஆனால் ஒரு பிரபல சுதந்திர போராட்ட வீரரும் தொழிலாளர் உரிமைத் தலைவரான புருஷோத்தம் கே சௌகான் என்பவரிடம் தோற்றார்.   பின்னர் 1967ஆம் ஆண்டு பீகார் சட்டமன்றத் தேர்தலில், ராஜா பகதூரின் ஜனதா கட்சி ஆளும் காங்கிரசு அரசாங்கத்திற்கு கடுமையான போட்டியை வழங்கியது. இவரும் இவரது தம்பி வசந்த் நரேன் சிங் ஆகியோர் பீகார் முதல்வர் மகாமயா பிரசாத் சின்ஹா தலைமையிலான அரசாங்கத்தில் அமைச்சரவை அமைச்சர்களாக ஆனார்கள். இவர் துணை முதல்வராக்கப்படாததால் கட்சியில் இருந்து விலகினார். 1960களின் பிற்பகுதியில், பீகாரில் ராஜபுத்திர மேலாதிக்கத்திற்கு எதிராக பிரபலமாக இருந்தார். ராஜ்புத் தலைவரான சத்யேந்திர நாராயண் சின்ஹாவுக்கு (அப்போது "பீகாரில் வரவிருக்கும் முதல்வர் "என்று கருதப்பட்டார்) எதிராக இருந்தார். இவரது கட்சி பின்னர் சுதந்திராக் கட்சியுடன் இணைந்தது. இவரது குடும்ப உறுப்பினர்கள் பலர் முக்கியமான அரசியல் செயற்பாட்டாளர்கள் மற்றும் சட்டமன்ற உறுப்பினர்களாக மாறினர்.

இறப்பு
------

இதய நிறுத்தம் காரணமாக 7 மே 1970 அன்று கொல்கத்தாவில் உள்ள தனது இல்லத்தில் இறந்தார்.

மேற்கோள்கள்
-----------

1. ↑  "Archived copy". 9 April 2019 அன்று மூலம் பரணிடப்பட்டது. 23 March 2014 அன்று பார்க்கப்பட்டது.CS1 maint: archived copy as title (link)
2. ↑   *India, a reference annual*. Publications Division, Ministry of Information and Broadcasting, Government of India. .
3. ↑  "Dhanbad :List of MLA's from 1952 to 1972". Dhanbad District Official Website. 22 June 2012 அன்று பார்க்கப்பட்டது.
4. ↑
5. ↑  "Ramgarh Raja Dead". *The Indian Express*: p. 7. 8 May 1970.. பார்த்த நாள்: 12 February 2018.

வெளி இணைப்புகள்
---------------

* Chaturvedi, Ritu & Bakshi, S. *eds.* (2007), "Bihar Through the Ages", Sarup & Sons Pg. 279
* Raja Bahadur Kamakhya Narain Singh's genealogical profile at the வந்தவழி இயந்திரம் (பரணிடப்பட்டது சூலை 16, 2011)
**சல்பேட்டு மேலோடு** *(Sulfate crust)* என்பது எரியும் நிலக்கரி குப்பைகள் மற்றும் தொடர்புடைய தளங்களின் மத்திய அச்சுப் பகுதிகளில் காணப்படும் ஒரு மண்டலம் ஆகும். முக்கியமாக கோதோவிகோவைட் மற்றும் மில்லோசெவிக்கைட்டு போன்ற நீரிலி சல்பேட்டு தாதுக்கள் இம்மண்டலத்தில் உள்ளன. வெளிப்புற மண்டலத்திலுள்ள கனிமங்கள் எளிதில் நீரேற்றம் அடைந்து திசெர்மிகைட் மற்றும் அலூனோகென் போன்ற தாதுக்கள் உருவாகின்றன. அமோனியா, கந்தக டிரையாக்சைடு போன்ற நிலக்கரி வழிப்பெறுதி வாயுக்கள் வளிமண்டலத்திற்குள் செல்ல முடியாத நிலையில் Al3+, Fe3+, Ca2+ போன்ற நேர்மின் அயனிகளின் மூலங்களான மாக்கற்கள், பாறைப் பொருட்களுடன் 600 பாகை செல்சியசு வெப்பநிலையிலும் கூட இடைவினைபுரிவதால் இம்மண்டலம் உருவாகிறது .

இதையும் காண்க
-------------

* சுரங்கத் தீ

மேற்கோள்கள்
-----------

1. ↑  Srebrodolskiy B. I. 1989: Tainy Sezonnykh Mineralov. Nauka, Moscow
2. ↑  Jambor J. L. and Grew E. S. 1991: New mineral names. American Mineralogist, 76, pp. 299-305
3. ↑  Sokol E. V. Maksimova N. V. Nigmatulina E. N. Sharygin V. V. and Kalugin V. M. 2005: Combustion metamorphism. Publishing House of the SB RAS, Novosibirsk
***மினர்வராயா முத்துராஜா*** (*Minervarya mudduraja*) என்பது முத்து ராஜா பெஜர்வர்யா, முத்துராஜா மட்டைப்பந்து தவளை என்றும் அழைக்கப்படுகிறது. இது இந்தியாவின் மேற்குத் தொடர்ச்சி மலைகளில் மட்டுமே காணப்படும் தவளைச் சிற்றினமாகும். மடிக்கேரியை நிறுவிய 17ஆம் நூற்றாண்டின் ஆட்சியாளர் முத்துராஜாவின் நினைவாக இது பெயரிடப்பட்டது.

விளக்கம்
--------

*மினர்வராயா முத்துராஜா* என்பது மேற்குத் தொடர்ச்சி மலையின் மையப்பகுதிகளில் காணப்படும் *மினர்வராயா* பேரினத் தவளைகளில் பெரியது ஆகும். பெண் தவளையின் ஒற்றை மாதிரி மற்றும் கூடுதாலக கிடைத்த மூன்று பெண் தவளைகளின் அடிப்படையில் இந்த சிற்றினம் விவரிக்கப்பட்டுள்ளது. பெண்களின் இனப்புழை துவாரத்தின் சராசரி நீளம் 45 mm (1.8 அங்) ஆகும். நீளமான தோல் முகடுகள் முதுகில் காணப்படுகின்றன. மேலும் இவை பெரும்பாலும் நான்கு வரிசைகளில் ஒரு தலைகீழ் ஆங்கில எழுத்தான ’வி’ வடிவில் மையத்தில் காணப்படுகிறது. தலை நீளத்தை விட அகலமாகக் காணப்படுகிறது. செவிப்பறை பெரியது மற்றும் தனித்துவமானது.

வாழ்விடம் மற்றும் பரவல்
-----------------------

இது சாலையோரங்களிலும், ஈரநிலங்களைச் சுற்றியும் காணப்படுகிறது. இது தற்போது கர்நாடகாவில் உள்ள முடிகெரே மற்றும் மடிக்கேரியில் காணப்படுகிறது.

மேற்கோள்கள்
-----------

1. 1 2 3  Frost, Darrel R. (2018). "*Minervarya mudduraja* (Kuramoto, Joshy, Kurabayashi, and Sumida, 2008)". *Amphibian Species of the World: an Online Reference. Version 6.0*. American Museum of Natural History. 19 July 2018 அன்று பார்க்கப்பட்டது.
2. 1 2 3 4 5  Kuramoto, M.; Joshy, S. H.; Kurabayashi, A.; Sumida, M. (2007). "The genus *Fejervarya* (Anura: Ranidae) in central Western Ghats, India, with descriptions of four new cryptic species". *Current Herpetology* **26** (2): 81–105. doi:10.3105/1881-1019(2007)26[81:TGFARI]2.0.CO;2. .

வெளி இணைப்புகள்
---------------

* AmphibiaWeb: நீர்வீழ்ச்சி உயிரியல் மற்றும் பாதுகாப்பு பற்றிய தகவல்
ஒரு பவுல் *காமாக்* இசைக்கருவியை இசைக்கிறார்.
**காமாக்**(*Khamak*) என்பது ஏக்தாரா எனப்படும் இசைக்கருவிக்கு நெருக்கமான ஒரு சரம் கருவியாகும். இது இந்தியாவில் தோன்றியது, இது வங்காளம், ஒடிசா மற்றும் வடகிழக்கு இந்தியாவின் நாட்டுப்புற இசையில், குறிப்பாக பால்கானில் பொதுவாக இசைக்கப்படுகிறது. இது ஒரு பக்கமாகவே இசைக்கப் பயன்படும் பகுதியைக் கொண்டுள்ள 'முரசு' போன்ற இசைக்கருவியாகும். இதனுடன் ஒரு சரம் இணைக்கப்பட்டுள்ளது. இசைக்கும்போது, இணைக்கப்பட்ட சரம் பறிக்கப்படுகிறது. ஏக்தாராவிலிருந்து இதன் ஒரே வித்தியாசம் என்னவென்றால், ஒரு கையால் பிடிக்கப்பட்ட சரத்தை மற்றொரு கையால் பறிக்க இதில் மூங்கில் பயன்படுத்தப்படுவதில்லை.  'ஆனந்தலஹரி' எனப்படும் மற்றொரு இசைக்கருவியில், சரத்தின் மறுமுனை ஒரு செப்புப் பாத்திரத்தில் மட்டுமே பொருத்தப்பட்டுள்ளது.

பண்புகள் மற்றும் பயன்பாடு
-------------------------

காமாக் மூன்று அடிப்படை பகுதிகளைக் கொண்டுள்ளது. இது, பெரும்பாலும் மரத்தால் செய்யப்பட்ட ஒரு கிண்ணம் போன்ற அமைப்பு பல சரங்களால் மற்றொரு சிறிய துண்டுடன் இணைக்கப்பட்டுள்ளது. இதுவும் பொதுவாக மரத்தால் ஆனது. அதே கையின் கையில் சிறிய துண்டை வைத்திருக்கும் கிண்ணம் கையின் கீழ் வைக்கப்பட்டுள்ளது. இறுதியாக, விரும்பிய ஒலியை உருவாக்கும் சரங்களின் பதற்றத்தை சரிசெய்யும் போது சரம் மற்றொரு கையால் பறிக்கப்படுகிறது. இது பொதுவாக பெங்காலி பவுல் எனப்படும் நாட்டுப்புற பாடல்களில் பயன்படுத்தப்படுகிறது. கிழக்கு இந்தியாவின் பழமையான இசைக்கருவிகளில் இதுவும் ஒன்று என்று குறிப்பிடப்படுகிறது.

சான்றுகள்
---------

1. ↑  Dilip Ranjan Barthakur (2003). *The Music And Musical Instruments Of North Eastern India*. Mittal Publications. பக். 130–. பன்னாட்டுத் தரப்புத்தக எண்:978-81-7099-881-5.. பார்த்த நாள்: 14 July 2013.